Kari Kasurinen

Kari Kasurinen (s. 1946) on suomalainen upseeri, joka toimi Reserviupseerikoulun johtajana, tasavallan presidentin adjutanttina ja Uudenmaan sotilasläänin komentajana.

Kasurinen oli myös Kaartin jääkärirykmentin, Helsingin uuden joukko-osaston ensimmäinen komentaja. Sitä ennen Kasurinen valmisteli rykmentin perustamista. Uuden joukko-osaston lipun ideointi oli yksi tärkeimmistä tehtävistä tässä työssä. Puolustusvoimien graafikko Juhani Vepsäläinen suunnitteli lipun idean pohjalta.

Kasurinen suoritti varusmiespalveluksensa, mukaan lukien aliupseerikurssin, Savon prikaatissa Mikkelissä ja reserviupseerikurssin Reserviupseerikoulussa Haminassa.

Varusmiespalveluksen jälkeen hän työskenteli va-palveluksessa vänrikkinä opetusupseerin tehtävässä Savon prikaatissa.

Kasurinen valmistui upseeriksi Kadettikoulusta, suoritti kapteenin virkatutkinnon Taistelukoulussa ja yleisesikuntaupseerin tutkinnon Sotakorkeakoulussa.

Hän kävi Ylemmän päällystön ja Ylimmän johdon kurssit Puolustusvoimissa sekä opiskeli Valtakunnallisella maanpuolustuskurssilla.     

Kasurinen syvensi ammattitaitoaan opiskelemalla myös ulkomailla, idässä ja lännessä.      

Eversti Kari Kasurinen erosi täysin palvelleena vakinaisesta palveluksesta ja siirtyi reserviin.

Henkilökohtainen ennätys maratonilla on vuodelta 2007, HCM 3.48.44 (nettoaika), sijoitus 13. omassa sarjassa M60 ja puolimaratonilla vuodelta 2007, HCR 1.40.28 (nettoaika), sijoitus 8. omassa sarjassa M60.

Kasurinen on juossut viimeksi puolimaratonin vuonna 2023 Espoon Rantamaraton -tapahtumassa netto-ajassa 2.40.00.

Lähteet

Suomalaiset everstit
Vuonna 1946 syntyneet
Elävät henkilöt